Jong man vermis in see | Maroela Media
Dappat se Gat. Foto: NSRI
'n 19-jarige man word vermis nadat hy en 'n vriend in sleurstrome vasgevang is terwyl hulle by Dappat se Gat by Kogelbaai naby Gordonsbaai in die Wes-Kaap geswem het.
Die vermiste man en sy 17-jarige vriend het laat Sondagmiddag in die see geswem toe die voorval plaasgevind het, het Alan Meiklejohn, bevelvoerder van die Nasionale Seereddingsinstituut (NSRI) in Gordonsbaai, gesê.
Die NSRI, polisie, nooddienste en 'n helikopter is omstreeks 17:15 na die strand ontbied. "Met ons aankoms is daar onmiddellik 'n soektog van stapel gestuur na die 19-jarige man van Kuilsrivier.
"Sy vriend is veilig op die strand gevind en paramedici het hom vir hipotermie behandel, maar hy het geen verdere bystand nodig gehad nie."
Volgens Meiklejohn het die twee jong mans saam met vriende die dag deurgebring toe hulle in die water in die moeilikheid beland het. Die 17-jarige kon daarin slaag om tot op die strand te kom, maar sy vriend het onder die water verdwyn.
"Ondanks 'n uitgebreide soektog in die see, vanuit die lug en langs die strand was daar nog geen teken van die vermiste man nie. Die polisie se duikeenheid sit die soektog voort. Die polisie ondersoek die voorval en familie van die vermiste man word deur traumaberaders van die polisie bygestaan."
Daar is gereeld verdrinkings by Dappas se gat. Baie gevaarlike seestrome. Hartseer namens sy familie.